Hæstiréttur Bandaríkjanna úrskurðaði í gær að samkvæmt stjórnarskrá sé bannað að banna fólki að bera skotvopn á almannafæri í New York-ríki. Úrskurðurinn setur svipaða löggjöf í öðrum ríkjum Bandaríkjanna í uppnám og er mikið högg fyrir þau öfl sem vinna að því að draga úr byssuofbeldi þar í landi.
Þingmenn öldungadeildar Bandaríkjaþings náðu fyrr í vikunni samkomulagi um eitt hænufet í átt að hertri byssulöggjöf, þegar þeir sammæltust um örlítið strangari skilyrði fyrir kaupum á hriðskotarifflum, og frumvarp þar að lútandi var samþykkt í gærkvöld. Með þessum úrskurði hæstaréttar var hins vegar stigið stórt skref í hina áttina. Samkvæmt rúmlega aldar gamalli löggjöf New Yorkríkis þurftu byssueigendur þar að geta sýnt fram á að þeir hefðu ríka og réttmæta ástæðu til að bera vopn innan klæða á almannafæri. Sex af níu dómurum hæstaréttar töldu þetta stríða gegn stjórnarskránni. Talið er víst að þessi úrskurður hæstaréttar muni leiða til svipaðra kærumála - með sömu niðurstöðu - vegna byssulöggjafar í Maryland, Kaliforníu, New Jersey, Hawaii og Massachusetts. Það sem af er ári hafa verið gerðar 246 skotárásir í Bandaríkjunum þar sem fjögur eða fleiri hafa verið særð eða drepin með skotvopnum, að árásarmanninum ótöldum.